KBANK สยายปีก! ผุดสาขาใหม่ในจีน คาดเปิดบริการต.ค.นี้
KBANK สยายปีก! ผุดสาขาใหม่ในจีน คาดเปิดบริการภายในเดือน ต.ค.นี้
22 ส.ค. 2560

ธนาคารกสิกรไทย จำกัด (มหาชน) หรือ KBNAK เปิดเผยว่า ได้จัดตั้งบริษัท ธนาคารกสิกรไทย (ประเทศจีน) จำกัด มีทุนจดทะเบียน 3 พันล้านหยวน หรือราว 1.5 หมื่นล้านบาท โดยธนาคารถือหุ้น 100% เพื่อดำเนินธุรกิจธนาคารพาณิชย์ในสาธารณรัฐประชาชนจีน ซึ่งคาดว่าจะสามารถเปิดดำเนินการภายในเดือนต.ค.60 หลังจากธนาคารได้รับอนุญาตจาก China Banking Regulatory Commission ในเดือนมิ.ย.60 และได้จดทะเบียนกับ State Administration for Industry &amp; Commerce ในสาธารณรัฐประชาชนจีน เป็นที่เรียบร้อยแล้วในเดือนส.ค.60
ทั้งนี้ การลงทุนดังกล่าวเป็นไปตามที่คณะกรรมการของธนาคาร เมื่อวันที่ 26 ก.พ.58 อนุมัติปรับโครงสร้าง Starbright Finance Co.,Ltd. และสาขาของธนาคารในสาธารณรัฐประชาชนจีน ได้แก่ สาขาเซินเจิ้น สาขาเฉิงตู และสาขาย่อยหลงกั่ง เพื่อจัดตั้งบริษัท ธนาคารกสิกรไทย (ประเทศจีน) จำกัด ซึ่งเป็นบริษัทจำกัดที่จัดตั้งขึ้นตามกฎหมายของสาธารณรัฐประชาชนจีน พร้อมด้วยสาขาเซินเจิ้น สาขาเฉิงตู สาขาเซี่ยงไฮ้ และสาขาย่อยหลงกั่ง เพื่อรองรับการทำธุรกิจของธนาคาร